Romaanikirjanik ja must mees

Romaanikirjanik ja must mees' (originaalis La romanziera e l'uomo nero) on Gaetano Donizetti  ühevaatuseline  ooper (opera buffa) Domenico Gilardoni libretole, mis põhineb tõenäoliselt Eugène Scribe'i  ja Jean-Henri Dupini  teostel  L'homme noir (1820) ning Scribe'i, Edouard Mazères'i ja Charles Nombret Saint-Laurent'i teosel Le coiffeur et le perruquier (1824). Esmaettekanne toimus 18. juunil 1831 Napoli Teatro del Fondos. Rollide esitajad olid Gennaro Ambrosini (Krahv), Luigia Boccabadati (Antonia), Marietta Gioia-Tamburini (Chiarina), Francesco Salvetti (Fedele), Lorenzo Lombardi (Carlino), Antonio Tamburini (Filidoro), Gennaro Luzio (Tomasso Rubert), Anna Manzi.Salvetti (Trappolina) ja Tauro (Giappone). Dirigeeris Nicola Festa.

Ajalugu 

Teos on tähelepanuväärne Donizetti loomingus. Seda pooleteist tunnist teost esitati vaid üks kord ja ainult esietendusel, kuna see äratas väga vähe tähelepanu. Musta riietatud mehe lugu ei võetud mängukavva enam kuskil. Donizetti ei teinud ka katseid ooperist uut versiooni koostada ega jaganud selle muusikat laiali teistesse oma ooperitesse. Aariate sõnad ja muusika on aegade jooksul säilinud, kuid algsed kõnedialoogid on kadunud. Seetõttu on suur osa süžeest ja ka ooperi lõpp teadmata. Teos ise sisaldab bel canto  klassikalisi vorme  koos  kavatiinide ja kabalettadega. Süžee on satiir ja paroodia romantismi ajastu lavamuusikast. Parodeeritakse ka Rossinit.

Ooperi muusikaline osa esitati 1982. aastal  Camdeni  festivalil ja 1988. aastal  Fermos. 2000. aasta novembris esitati teost Rovigos, kusjuures dialoogid olid uuesti kirjutatud lähtudes ooperi aluseks olnud Scribe'i teosest.

Tegelased 

 Krahv (bass), Antonia isa
 Antonia (sopran), krahvi tütar
 Chiarina (metsosopran), krahvi õetütar
 Carlino (tenor), krahvi sõbra parun Ruperti poeg
 Fedele (tenor), krahvi sõber, loodab abielluda Chiarinaga
 Filidoro (bariton), mees mustas
 Tomasso Rupert (bass), Filidoro onu
 Trappolina (sopran), Antonia guvernant
 Giappone (bass), krahvi ülemteener

Süžee 

Krahv naasis pikalt reisilt koos oma sõbra parun Tommaso Rupertiga. Mehed soovivad tugevdada sõprust peresideme kaudu. Nad soovivad, et krahvi ainus tütar Antonia abielluks paruni poja Carlinoga. Krahvi äraolekul pidi guvernant Trappolina hoolitsetama Antonia hariduse eest. Ta kutsus endale appi orvuks jäänud krahvi õetütre Chiarina. Antonia on lugenud palju romantilisi lugusid isa raamatukogust. Ta on ülepaisutatud romantika tõttu Carlinole vastumeelne. Carlino armub hoopis naiivsesse Chiarinasse. Tommaso smugeldab majja oma õepoja Filidoro, kes kannab hüüdnime „mees mustas”. Antoniale meeldib salapärane musta riietatud mees. Carlino ja Antonia abiellumisega kiirustatakse. Carlinoga abiellumisest pole ka vaimustatud Antonia. Ta otsib abi musta riietatud Filidorolt. Mõlemad otsustavad põgeneda krahvi türannia eest. Antonina soovib loobuda rikkast elust ja elada lihtsat, kuid romantilist elu metsas. Pärast arvukaid segadusi lõpetab krahv kahe armukese põgenemise plaanid ja teatab, et musta riietatud mees on tema habemeajaja. Antonia loobub romantilistest unistustest. Kes kellega lõpuks abiellub, jääb ebaselgeks.

Muusikalood 

 Ansambel „Vi prego, avanti avanti”
 Antonia, Tommaso ja Trappolina kavatiin „Oh Elodia solitaria”
 Filidoro canzonetta „Non v'e maggio dolore"
 Antonia ja Filidoro duett „Ahi la mia nascita - Fuggir da queste mura”
 Tommaso, Chiarina ja Fedele tertsett „Cinque sensi appena nato"
 Chiarina ja Filidoro duett „Che paura! Che paura!"
 Krahvi, Antonia ja Tommaso tertsett „Fuggiam, fuggiam!"
 Ansambli rondo finaal „Si, colpevole son io ... "Lascio l'ombre ed I fantasmi"

Allikad 

 William Ashbrook. Donizetti and His Operas, Cambridge University Press, 1983
 Charles Osborne. The Bel Canto Operas of Rossini, Donizetti, and Bellini, Portland, Amadeus Press, 1994
 Opera Rara. Gaetano Donizetti La romanziera e l'uomo nero CD, London, 2000

Gaetano Donizetti ooperid